চারটি উদাহরণ ওপরে দিলাম, তার সাথে এই মুহূর্তে বাংলাদেশের কিছু কিছু অঙ্গনের, কিছু বাস্তবতার মিলটা তুলে ধরার জন্য। বিভিন্ন জায়গায় ছোট ছোট কনস্ট্রাকশন বা নির্মাণকাজে রডের বদলে বাঁশ দেয়া হচ্ছে এটা সবাই দেখছেন। পরীক্ষায় খাতায় কলম দিয়ে কোনো কিছু আঁকাজোঁকা দেখলেই, পরীক্ষক তাকে অন্তত পাস নম্বর দিয়ে দিচ্ছিলেন দুই তিন বছর আগেও। কাস্টমস বা শুল্ক বিভাগ, চোরাচালানিদের কাছ থেকে জব্দ করল সোনা এবং সেগুলো নিয়মমত জমা হলো বাংলাদেশ ব্যাংকের ভল্টে। কিছু দিন পর দেখা গেলো, সোনা তামা হয়ে গেছে! বড়পুকুরিয়া কয়লা খনি থেকে কয়লা ‘উড়ে গেছে’। আন্দোলনের সময় বাস্তবতা টের পাওয়া গেল; হাজার হাজার গাড়ি রাস্তায় চলছে অথচ বিআরটিএ থেকে ফিটনেস না করিয়ে। টের পাওয়া গেল, গাড়ির চালকদের সংখ্যা যত, প্রায় তিন ভাগের এক ভাগেরই ড্রাইভিং লাইসেন্স নেই এবং বাস্তবতা হলো, ড্রাইভিং লাইসেন্স যাদের আছে তাদের মধ্যেও সবাই যে পাস করে লাইসেন্স পেয়েছেন এমন কোনো গ্যারান্টি নেই।